Source: https://www.epi.sk/zz/2019-401
Timestamp: 2019-12-08 03:20:08+00:00

Document:
401/2019 Z. z. Novela vyhlášky o zaručenej konverzii | Aktuálne znenie
Hľadaj v 401/2019 ×
401/2019 Z. z.
Vyhláška č. 401/2019 Z. z.Vyhláška Úradu podpredsedu vlády Slovenskej republiky pre investície a informatizáciu, ktorou sa mení a dopĺňa vyhláška Úradu podpredsedu vlády Slovenskej republiky pre investície a informatizáciu č. 331/2018 Z. z. o zaručenej konverzii
Platnosť od 28.11.2019
Účinnosť od 01.12.2019 do30.06.2020 (za 7 mesiacov)
Táto vyhláška nadobúda účinnosť 1. decembra 2019 okrem čl. I bodu 8, ktorý nadobúda účinnosť 1. júla 2020.
Aktuálne znenie 01.12.2019 - 30.06.2020
Úradu podpredsedu vlády Slovenskej republiky pre investície a informatizáciu
z 12. novembra 2019,
ktorou sa mení a dopĺňa vyhláška Úradu podpredsedu vlády Slovenskej republiky pre investície a informatizáciu č. 331/2018 Z. z. o zaručenej konverzii
Úrad podpredsedu vlády Slovenskej republiky pre investície a informatizáciu podľa § 59 ods. 1 písm. k) zákona č. 305/2013 Z. z. o elektronickej podobe výkonu pôsobnosti orgánov verejnej moci a o zmene a doplnení niektorých zákonov (zákon o e-Governmente) v znení neskorších predpisov ustanovuje:
Vyhláška Úradu podpredsedu vlády Slovenskej republiky pre investície a informatizáciu č. 331/2018 Z. z. o zaručenej konverzii sa mení a dopĺňa takto:
1. V úvodnej vete sa vypúšťa slovo „tretieho,“ vrátane čiarky.
2. V § 1 písmeno c) znie:
„c) vzor osvedčovacej doložky a podrobnosti o spôsobe jej vyhotovenia,“.
3. V § 1 sa za písmeno c) vkladá nové písmeno d), ktoré znie:
„d) podrobnosti o centrálnej evidencii záznamov o vykonanej zaručenej konverzii (ďalej len „centrálna evidencia“), o spôsobe a lehotách zasielania záznamov z evidencie úradu a o spôsobe vyžiadania a o prideľovaní evidenčného čísla záznamu o vykonanej zaručenej konverzii (ďalej len „záznam o konverzii“),“.
4. V § 1 písm. e) sa vypúšťajú slová „vykonanej zaručenej“.
5. V § 8 odsek 4 znie:
„(4) Každý záznam o konverzii je autorizovaný osobou vykonávajúcou konverziu, pričom na autorizáciu záznamu o konverzii sa ustanovenia § 6 ods. 2 a 3 použijú rovnako; ak je evidencia záznamov o konverzii vedená v informačnom systéme verejnej správy, autorizáciu záznamu o konverzii je možné vykonať s použitím kvalifikovanej elektronickej pečate prevádzkovateľa tohto systému, ku ktorej sa pripojí kvalifikovaná časová pečiatka.“.
6. Za § 8 sa vkladajú § 8a až 8c, ktoré vrátane nadpisov znejú:
(1) Centrálna evidencia je dostupná prostredníctvom používateľského rozhrania z webového sídla úradu a prostredníctvom aplikačného rozhrania zverejneného na webovom sídle úradu.
(2) Z centrálnej evidencie sa fyzickým osobám, fyzickým osobám podnikateľom a právnickým osobám poskytujú údaje o vykonanej zaručenej konverzii v hodnotách podľa záznamu o konverzii a v rozsahu
a) názov pôvodného dokumentu,
b) formát pôvodného dokumentu,
c) počet listov pôvodného dokumentu, ak je v listinnej podobe,
d) názov novovzniknutého dokumentu,
e) formát novovzniknutého dokumentu,
f) počet listov novovzniknutého dokumentu, ak je v listinnej podobe,
g) evidenčné číslo záznamu o konverzii,
h) osoba vykonávajúca konverziu,
i) dátum a čas vykonania zaručenej konverzie.
(3) Iné údaje ako podľa odseku 2, ako aj funkcionality určené na zasielanie záznamu o konverzii z evidencie záznamov o konverzii, prideľovanie evidenčného čísla záznamu o konverzii a plnenie iných povinností osoby vykonávajúcej konverziu podľa zákona alebo osobitných predpisov sú sprístupnené po úspešnej autentifikácii, ktorou sa preukáže, že ide o osobu vykonávajúcu konverziu alebo ňou poverenú osobu.
(4) Ak zákon alebo osobitný zákon ustanoví povinnosť poskytovať údaje do centrálnej evidencie alebo právo získavať údaje z centrálnej evidencie inej osobe ako podľa odseku 3, funkcionality alebo údaje centrálnej evidencie sú tejto osobe sprístupnené po úspešnej autentifikácii, ktorou sa preukáže, že ide o oprávnenú osobu.
(5) Vytvorenie a riadenie prístupov podľa odsekov 3 a 4 a s tým spojené činnosti sa vykonávajú na to určenou funkciou centrálnej evidencie a na základe žiadosti osoby podľa odseku 3 alebo odseku 4.
(6) Údaje zo záznamu o konverzii sa v centrálnej evidencii uchovávajú bez časového obmedzenia a v hodnotách, v akých sú do centrálnej evidencie osobou vykonávajúcou konverziu zaslané. Centrálna evidencia zabezpečuje uchovanie spôsobu autorizácie použitého na zaslaných záznamoch o konverzii spôsobom, ktorý umožní predĺžiť dôveryhodnosť použitej autorizácie aj na obdobie po uplynutí jej technologickej platnosti.
Zaslanie záznamu z evidencie záznamov o konverzii
(1) Záznam o konverzii zašle osoba, ktorá vykonala konverziu, úradu na zápis do centrálnej evidencie na to určenou funkciou centrálnej evidencie jednotlivo alebo hromadne.
(2) Záznam o konverzii zašle osoba, ktorá vykonala konverziu, do 24 hodín od jeho vytvorenia.
(3) Do centrálnej evidencie nie je možné zapísať záznam o konverzii, ak
a) nespĺňa náležitosti záznamu o konverzii,
b) je jeho autorizácia neplatná alebo jej platnosť nie je možné overiť,
c) čas uvedený v kvalifikovanej elektronickej časovej pečiatke zahŕňajúcej autorizáciu záznamu o konverzii predchádza času vykonania zaručenej konverzie uvedenému v zázname o konverzii,
d) obsahuje evidenčné číslo záznamu, ktoré
1. nie je pridelené osobe, ktorá vykonala zaručenú konverziu a ktorá záznam autorizovala,
2. je v centrálnej evidencii už zapísané k inému záznamu o konverzii,
e) je autorizovaný neskôr ako 24 hodín od pridelenia evidenčného čísla.
(4) Ak záznam o konverzii nie je do centrálnej evidencie zapísaný, osoba vykonávajúca konverziu je o tom najneskôr do 36 hodín v elektronickej podobe informovaná úradom.
Pridelenie evidenčného čísla záznamu o konverzii
(1) Evidenčné číslo na vytvorenie záznamu o konverzii je vytvorené a pridelené na to určenou funkciou centrálnej evidencie.
(2) Na vytvorenie záznamu o konverzii je možné prideliť len jedno evidenčné číslo záznamu o konverzii. Pridelené evidenčné číslo záznamu o konverzii nie je možné prideliť na vytvorenie iného záznamu o konverzii, a to ani vtedy, ak toto číslo nie je na vytvorenie záznamu o konverzii použité.
(3) Evidenčné číslo na vytvorenie záznamu o konverzii je možné prideliť len osobe, ktorá vykonáva konverziu podľa § 35 ods. 3 zákona.
(4) Evidenčné číslo na vytvorenie záznamu o konverzii je možné prideliť jednotlivo alebo ako množinu čísiel. Ako množinu čísiel je možné evidenčné čísla na vytvorenie záznamu o konverzii prideliť po predchádzajúcej dohode s úradom vtedy, keď osoba vykonávajúca konverziu vykonáva veľký počet zaručených konverzií denne alebo vykonáva zaručenú konverziu hromadne, automatizovaným spôsobom.
(5) Evidenčné číslo pridelené na vytvorenie záznamu o konverzii je platné 24 hodín od jeho pridelenia.“.
7. Za § 9 sa vkladá § 9a, ktorý vrátane nadpisu znie:
Prechodné ustanovenia k úpravám účinným od 1. decembra 2019
(1) Záznam o konverzii vytvorený do 30. novembra 2019 osoba ktorá vykonala konverziu, zašle vo forme, v ktorej ho má uchovaný, úradu prostredníctvom osobitného rozhrania zverejneného a dostupného na webovom sídle úradu od 1. apríla 2020 do 1. augusta 2020; osoba, ktorá vykonala konverziu, oznámi úradu do 31. januára 2020 zasielanie záznamu o konverzii spolu s uvedením informácie o dátovej štruktúre tohto záznamu.
(2) Do 1. júla 2020 sa údaj o elektronickej časovej pečiatke pripojenej k pôvodnému elektronickému dokumentu a nie k prostriedku autorizácie uvádza v osvedčovacej doložke pre zaručenú konverziu a v zázname o konverzii v časti Ďalšie informácie o autorizácii.“.
Patrik Krauspe v. r.

References: § 59
 § 1
 § 1
 § 1
 § 8
 § 6
 § 8
 § 8
 § 35
 § 9
 § 9